C 440/17

Yhteenveto Euroopan tietosuojavaltuutetun lausunnosta, joka koskee ehdotusta asetukseksi maatalouden kirjanpidon tietoverkon muuntamisesta maatilojen kestävyyden tietoverkoksi

(2022/C 440/06)

(Koko lausunto on luettavissa englanniksi, ranskaksi ja saksaksi Euroopan tietosuojavaltuutetun verkkosivustolla https://edps.europa.eu)

Euroopan komissio antoi 22. kesäkuuta 2022 ehdotuksen Euroopan parlamentin ja neuvoston asetukseksi neuvoston asetuksen (EY) N:o 1217/2009 muuttamisesta maatalouden kirjanpidon tietoverkon muuntamiseksi maatilojen kestävyyden tietoverkoksi (1).

Ehdotuksen tarkoituksena on säännellä henkilötietojen käsittelyä talouteen, ympäristöön ja sosiaalikysymyksiin liittyvien tilatason tietojen keräämisen yhteydessä sekä tällaisten tietojen myöhempää hallinnointia ja käyttöä maatilojen kestävyyttä koskevassa tietoverkossa (FSDN). Tietosuojavaltuutettu suhtautuu tältä osin myönteisesti nimenomaisiin viittauksiin siihen, että on tarpeen noudattaa sekä yleistä tietosuoja-asetusta että EU:n tietosuoja-asetusta. Tietosuojavaltuutettu on myös tyytyväinen siihen, että ehdotus sisältää viittauksia yleiseen tietosuoja-asetukseen ja EU:n tietosuoja-asetukseen kohdissa, joissa määritellään asiaankuuluvat termit, kuten ”henkilötiedot” ja ”käsittely”. Oikeusvarmuuden vuoksi tietosuojavaltuutettu suosittaa kuitenkin painokkaasti, että ehdotettuja määritelmiä tarkistetaan sen varmistamiseksi, että sekä yleiseen tietosuoja-asetukseen (2) että EU:n tietosuoja-asetukseen viitataan järjestelmällisesti (3) ja johdonmukaisesti ja että vältetään kyseisiin asetuksiin jo sisältyvien käsitteiden uudelleenmäärittely.

Tietosuojavaltuutettu panee tyytyväisenä merkille, että jos komissio tai yhdyselimet jakavat yksittäisiä tietoja, viljelijöiden tiedot ja kaikki muut asetusehdotuksen nojalla saadut yksittäiset tiedot anonymisoidaan tai pseudonymisoidaan. Sekä anonymisointi että pseudonymisointi ovat tärkeitä tietosuojariskien vähentämistekniikoita. Tietosuojavaltuutettu katsoo kuitenkin, että on tärkeää säilyttää selvä ero näiden käsitteiden välillä, koska pseudonymisoidut tiedot voidaan edelleen liittää tunnistettavissa olevaan henkilöön ja niitä voidaan näin ollen pitää henkilötietoina.

FSDN-tietojen julkaisemisen osalta tietosuojavaltuutettu muistuttaa, että kaikkien henkilötietojen julkaisemista koskevien vaatimusten olisi sen lisäksi, että niistä säädetään laissa, täytettävä myös muut, perusoikeuskirjan 52 artiklan 1 kohdasta ja yleisen tietosuoja-asetuksen 6 artiklan 3 kohdasta johtuvat vaatimukset. Tietosuojavaltuutettu katsoo, että ehdotuksessa ei nykyisessä muodossaan esitetä yleistä etua koskevaa erityistä syytä, joka oikeuttaisi henkilötietojen julkaisemisen tunnistettavassa olevassa muodossa, vaikka tiedot olisi pseudonymisoitava ennen julkaisemista. Tietosuojavaltuutettu suosittelee siksi täsmentämään, että ainoastaan asianmukaisesti anonymisoidut FSDN-tiedot voidaan asettaa julkisesti saataville.

Tietosuojavaltuutettu katsoo, että tietyt henkilötietojen käsittelyn täsmennykset olisi tehtävä itse ehdotuksessa eikä delegoiduilla säädöksillä. Tietosuojavaltuutettu katsoo erityisesti, että henkilötietoluokat sekä erityiset tarkoitukset, joita varten henkilötietoja voidaan käsitellä, olisi määriteltävä suoraan ehdotuksessa. Lisäksi Euroopan tietosuojavaltuutettu suosittelee täsmentämään (periaatteet, joilla määritellään) henkilötietoluokkien säilytysaika ja selventämään asianomaisten toimijoiden rooleja. Siltä osin kuin ehdotuksella pyritään luomaan tietotekninen järjestelmä tietokantojen linkittämistä varten, tietosuojavaltuutettu suosittelee, että ehdotukseen sisällytetään tietotekniikkavälineen korkeatasoinen kuvaus, jossa kuvaillaan myös tietosuojarooleja ja -vastuita sekä asiaankuuluvia sovellettavia suojatoimia.

1. JOHDANTO

1. Euroopan komissio antoi 22. kesäkuuta 2022 ehdotuksen Euroopan parlamentin ja neuvoston asetukseksi neuvoston asetuksen (EY) N:o 1217/2009 muuttamisesta maatalouden kirjanpidon tietoverkon muuntamiseksi maatilojen kestävyyden tietoverkoksi, jäljempänä ’ehdotus’.

2. Ehdotuksen päätavoitteena on muuttaa neuvoston asetusta (EY) N:o 1217/2009 ( 4 ) maatalouden kirjanpidon tietoverkon (FADN) muuntamiseksi maatilojen kestävyyden tietoverkoksi (FSDN), jotta voidaan kerätä tilatason tietoja kestävyydestä. Muuntaminen edistää myös viljelijöille tarjottavien neuvontapalvelujen ja maatilojen suoritustason vertailuanalyysin parantamista.

3. Tällä hetkellä tietoja kerätään pääasiassa maatilojen taloudellisten näkökohtien arvioimiseksi, mutta on tarpeen arvioida myös tilan yleistä kestävyyttä, mukaan lukien maaperään, ilmaan, veteen ja luonnon monimuotoisuuteen liittyvät ympäristötiedot sekä tiedot, jotka kattavat maatalouden sosiaalisen ulottuvuuden. Siirtyminen FSDN-verkkoon mahdollistaisi maatilojen suoritustason vertailun alueellisiin, kansallisiin ja alakohtaisiin keskiarvoihin nähden. Maatilojen kirjanpito muodostaa tietojen peruslähteen maatilojen tulojen toteamiseksi ja niiden taloudellisen toiminnan erittelemiseksi. Kerättyjä tietoja voidaan käyttää myös yksilöllisten neuvontapalvelujen ja palautteen antamiseen viljelijöille maatilojen kestävyyden parantamiseksi ( 5 )

4. Ehdotuksella muutettaisiin myös tapaa, jolla tietoja kerätään. Tällä pyritään muun muassa varmistamaan yhteentoimivuus muiden tilatietoja sisältävien järjestelmien kanssa, mikä mahdollistaisi alun perin eri tarkoituksiin kerättyjen tietojen yhdistämisen. Tätä varten otettaisiin käyttöön yksilöllinen tilatunniste. Lisäksi ehdotuksessa edellytetään FSDN-tietojen julkaisemista.

5. Euroopan tietosuojavaltuutettu on antanut tämän lausunnon vastaukseksi Euroopan komission 22. kesäkuuta 2022 käynnistämään EU:n tietosuoja-asetuksen 42 artiklan 1 kohdan mukaiseen kuulemiseen. Näin ollen tietosuojavaltuutettu kehottaa lainsäätäjiä sisällyttämään johonkin ehdotuksen johdanto-osan kappaleista nimenomaisen viittauksen tähän kuulemiseen.

4. PÄÄTELMÄT

32. Edellä esitetyn nojalla Euroopan tietosuojavaltuutettu suosittelee a) tarkistamaan ehdotettuja määritelmiä sen varmistamiseksi, että sekä yleiseen tietosuoja-asetukseen että EU:n tietosuoja-asetukseen viitataan järjestelmällisesti ja johdonmukaisesti ja että vältetään kyseisiin asetuksiin jo sisältyvien käsitteiden uudelleenmäärittely b) muuttamaan ehdotuksen 16 artiklan 2 kohtaa ja johdanto-osan 8 kappaletta siten, että poistetaan kaikki viittaukset siihen, että pseudonymisointi estäisi tunnistamisen mahdollisuuden c) täsmentämään ehdotuksen 16 artiklassa, että ainoastaan asianmukaisesti anonymisoidut FSDN-tiedot voidaan asettaa julkisesti saataville d) määrittelemään henkilötietoluokat sen varmistamiseksi, että henkilötietojen käsittely rajoitetaan siihen, mikä on suoraan merkityksellistä ja tarpeen ehdotuksessa määriteltyjen tarkoitusten saavuttamiseksi e) määrittelemään ehdotuksen artiklaosassa kaikki tarkoitukset, joita varten henkilötietoja voidaan käsitellä f) vahvistamaan asianomaisten henkilötietoluokkien säilytysaika tai ainakin tällaisten ajanjaksojen määrittämisperusteet niin, että otetaan huomioon käsittelyn tarkoitukset g) määrittelemään selkeästi osallistuvien toimijoiden roolit rekisterinpitäjänä, yhteisrekisterinpitäjänä tai henkilötietojen käsittelijänä h) siltä osin kuin ehdotuksella pyritään luomaan tietotekninen järjestelmä tietokantojen linkittämistä varten sisällyttämään ehdotukseen tietotekniikkavälineen korkeatasoinen kuvaus, jossa kuvaillaan myös tietosuojarooleja ja -vastuita sekä asiaankuuluvia sovellettavia suojatoimia.

Tehty Brysselissä 11. elokuuta 2022. Wojciech Rafał WIEWIÓROWSKI

(1) COM(2022) 296 final.

(2) Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä ja tällaisten tietojen vapaasta liikkuvuudesta sekä direktiivin 95/46/EY kumoamisesta (Yleinen tietosuoja-asetus) (EUVL L 119, 4.5.2016, s. 1).

(3) Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta henkilötietojen käsittelyssä unionin toimielimissä, elimissä ja laitoksissa sekä näiden henkilöiden vapaasta liikkuvuudesta tiedot sekä asetuksen (EY) N:o 45/2001 ja päätöksen N:o 1247/2002/EY kumoaminen (EUVL L 295, 21.11.2018, s. 39).

(4) Neuvoston asetus (EY) N:o 1217/2009, annettu 30 päivänä marraskuuta 2009, Euroopan yhteisön maatilojen tuloja ja liiketoimintaa koskevien kirjanpitotietojen keruuverkoston perustamisesta (EUVL L 328, 15.12.2009, s. 27).

(5) Ehdotuksen johdanto-osan 4 kappale.